የጸር ሽብርተኝነት ትግሉን  ከምርጫ ጋር ማያያዝ ተገቢነትና ተቀባይነት የለውም፤ ጠቅላይ ሚኒስትር ሃይለማሪም
አዲስ አበባ፤ ሐምሌ 12/2006 (ዋኢማ) – መንግስት እያደረገ ያለው የጸረ ሽብርተኝነት ትግልና የአሸባሪዎችን መረብ ለመበጣጠስ እየወሰደ ያለው ሕጋዊ እርምጃ ከምርጫም ሆነ ከሌላ መነሻ ጋር ለማያያዝ መሞከር ተገቢነና ተቀባይነት የሌለው  መሆኑን የኢፌዴሪ ጠቅላይ ሚኒስትር አቶ ሃይለማሪያም ደሳለኝ ገለጹ።ጠቅላይ ሚኒስትሩ ዛሬ በጽህፈት ቤታቸው ለጋዜጠኞች በሰጡት መግለጫ እንዳስታወቁት ኢትዮጵያ የሽብርተኝነትን  ርዕዮተ ዓለም ለመናድ እያደረገች ካለው የአስተሳሰብ ትግል በተጨማሪ የአገሪቱን ሰላም ለማደፍረስ አነጣጥረው በሚንቀሳቀሱ ሽብርተኞች እየወሰደች ያለውን እርምጃ አጠናክራ ትቀጥላለች።የመንግስት የጸረ ሽብር ትግል በአንድ ወቅት ከሚመጣ ምርጫ ጋር የተያያዘ ሳይሆን የአገሪቱን ሰላም የማረጋገጥ፣ የዜጎችን ደህንነት የመጠበቅና የተጀመረው ልማት ዳር ለማድረስ የተሰጠውን ሕገመንግስታዊ  ሃላፊነት ለመወጣት  መሆኑን ጠቅላይ ሚኒስትሩ ገልጸዋል። የግንቦት ሰባት አሸባሪ ቡድን መሪ የሆነው አንዳርጋቸው ጽጌ በሕግ ቁጥጥር ስር መዋል መንግስት የአሸባሪዎችን መረብ ለመበጣጠስ የሚያደርገው ትግል  አካል መሆኑን የገለጹት ጠቅላይ ሚኒስትሩ የግለሰቡ መያዝ የኢትዮጵያን ልማት ለማደናቀፍ በሽብር ተግባር የሚሳተፉ መንግስታትን ቅስም የሚሰብር ክስተት እንደሆነ ጠቁመዋል። ኢትዮጵያን ለማተራመስና ልማቷን ለማደናቀፍ ከኤርትራ እየተነሳ እስከ ሱዳን፣ ሶማሊያና ደቡብ ሱዳን ተዘርግቶ የነበረውን የሽብርተኝነት መረብ ለመበጣጠስ መንግስት ያደረገው  ጥረት ውጤታማ መሆኑንም ጠቅላይ ሚኒስትር ሃይለማሪያም ተናግረዋል።በሕጋዊ የፖለቲካ ድርጅትና በጋዜጠኝነት ስም ተጠልለው በሽብር መረብ የታቀፉና በተለያየ የሽብር ተግባር የሚሰማሩ ግለሰበች በሕጉ መሰረት ከተጠያቂነት ሊያመልጡ አይችሉም ብለዋል። ኢትዮጵ በቀጠናው ሰላምን ለማረጋገጥና የሽብርተኝነትን መሰረት ለመናድ እያደረገች ያለውን ጥረት አጠናክራ ትቀጥላለች ያሉት አቶ ሃይለማሪያም ደሳለኝ አገሪቱ በሱዳን ዳርፉር፤ በሱዳን አቢይና በሶማሊያ  ሰላም የማስከበር ተልእኮዋንም  እየተወጣች ነው ብለዋል።በሶማሊያ አልሸባብን በመደምሰስ ሰላምን ለማረጋገጥ እየተደረገ ባለው ጥረት 60 በመቶ የሚሆነውን የሶማሊያ አካባቢ ሰላም እያስከበረ ያለው የኢትዮጵያ ሰላም አስከባሪ ሰራዊት መሆኑን ጠቁመው ሽብርተኝነትን በአስተሳሰብ ለመዋጋት የሚያስችል  ግንዛቤ የማስጨበጥ ስራ እየተሰራ ነው ብለዋል።ኢትዮጵያ አህጉራዊና ዓለምአቀፋዊ ተልእኮዋን በአስተማማኝ መልክ እየተወጣች መሆኑን የጠቆሙት ጠቅላይ ሚኒስትር ሃይለማሪያም ደሳለኝ አገሪቱ አፍሪካን ወክላ በሚትሳተፍባት የአካባቢ ጥበቃና የአየር ንብረት ለውጥ መድረክ የአፍሪካዊያን ድምጽ እንዲሰማ እያደረገች ነው ለዚህም  እንደ አውሮፓ፣ ቻይና፣ ህንድ፣ ብራዚል፣ ኮሪያና የመሳሰሉ የልማት አጋሮች አህጉሪቱን   መደገፋቸውን ተናግረዋል።ጠቅላይ ሚኒስትሩ አያይዘውም  ዓለም አቀፍ የወንጀል ፍርድ ቤት በአፍሪካ ይዞት የነበረው ኢፍትሃዊ አሰራር ለማስቀረትና የአፍሪካ አገራትን  ሉአላዊነት ለማስከበር የተደረገው ጥረትም ስኬታማ መሆኑን ገልጸዋል።